BGC รูด 21% กังวลเพิ่มทุนซื้อหุ้น 3 บริษัท มูลค่าสูงลิ่ว 4 พันลบ.
BGC รูด 21% กังวลเพิ่มทุนซื้อหุ้น 3 บริษัท มูลค่าสูงลิ่ว 4 พันลบ.
16 ต.ค. 2563

ผู้สื่อข่าวรายงานว่า ราคาหุ้น บริษัท บีจี คอนเทนเนอร์ กล๊าส จำกัด (มหาชน) หรือ BGC ณ เวลา 10.07 น. อยู่ที่ 9.85 บาท ลบ 2.55 บาท หริ 20.56% สูงสุดที่ระดับ 10 บาท ต่ำสุดที่ระดับ 9.70 บาท ด้วยมูลค่าการซื้อขาย 69.14 ล้านบาท

โดย BGC แจ้งว่าที่ประชุมคณะกรรมการบริษัทเมื่อวานนี้ (15 ต.ค.) อนุมัติให้นำเสนอต่อที่ประชุมวิสามัญผู้ถือหุ้นครั้งที่ 1/2563 ที่จะมีขึ้นในวันที่ 15 ธ.ค.63 พิจารณาอนุมัติการซื้อหุ้นในบริษัท บางกอกบรรจุภัณฑ์ จำกัด (BVP) บริษัท บีจี แพคเกจจิ้ง จำกัด (BGP) และบริษัท กบินทร์บุรีกล๊าสอินดัสทรี จำกัด (KBI) มูลค่ารวมไม่เกิน 3,978 ล้านบาท โดยเป็นการเข้าซื้อหุ้นจากบมจ.บางกอกกล๊าส (BG) ซึ่งเป็นผู้ถือหุ้นใน 3 บริษัทดังกล่าว และเป็นบุคคลที่เกี่ยวโยงกับบริษัท
ทั้งนี้ บริษัทจะเพิ่มทุนจดทะเบียนเป็น 5,489.24 ล้านบาท จากเดิม 3,472.22 ล้านบาท โดยออกหุ้นใหม่ 403.4 ล้านหุ้น พาร์หุ้นละ 5 บาท แบ่งการจัดสรร 245.1 ล้านหุ้น เสนอขายให้แก่ผู้ถือหุ้นเดิมตามสัดส่วนการถือหุ้น (RO) 1 หุ้นเดิมต่อ 0.35294 หุ้น ที่ราคาเสนอขายหุ้นละ 10.20 บาท กำหนดวันจองซื้อระหว่างวันที่ 19-25 ม.ค.64 ,จัดสรรหุ้นเพิ่มทุน 88.86 ล้านหุ้น เพื่อรองรับการใช้สิทธิใบสำคัญแสดงสิทธิที่จะซื้อหุ้นสามัญ (วอร์แรนต์) ครั้งที่ 1 หรือ BGC-W1 ที่จะออกให้ฟรีแก่ผู้ถือหุ้นที่จองซื้อหุ้นเพิ่มทุน 88.86 ล้านหน่วย ในอัตราส่วน 1 หุ้นเพิ่มทุน ต่อ 0.36256 หน่วย โดยวอร์แรนต์มีอายุ 2 ปี อัตราการใช้สิทธิ 1 หน่วยต่อ 1 หุ้นใหม่ ที่ราคาใช้สิทธิ 7.877 บาทต่อหุ้น
ส่วนหุ้นเพิ่มทุนที่เหลือ 69.44 ล้านหุ้น จะเป็นการเพิ่มทุนแบบมอบอำนาจทั่วไป (General Mandate) เพื่อเสนอขายให้แก่บุคคลในวงจำกัด (PP)
สำหรับวัตถุประสงค์การเพิ่มทุน เพื่อใช้เป็นแหล่งเงินทุนในการเข้าซื้อหุ้น 3 บริษัท ได้แก่ บริษัท บางกอกบรรจุภัณฑ์ จำกัด บริษัท บีจี แพคเกจจิ้ง จำกัด และบริษัท กบินทร์บุรีกล๊าส อินดัสทรี จำกัด และใช้เป็นแหล่งเงินทุนหมุนเวียนและเพื่อเสริมสภาพคล่องและความแข็งแกร่งทางการเงินของบริษัท รวมถึงเพื่อเป็นแหล่งเงินทุนที่สำหรับแผนการลงทุนเพื่อขยายกิจการในอนาคต โดยการเพิ่มทุนในครั้งนี้จะช่วยให้บริษัทมีฐานะทางการเงินที่แข็งแกร่งยิ่งขึ้น ซึ่งจะเป็นประโยชน์แก่บริษัทและผู้ถือหุ้นของบริษัท